Viačeslavas Ganelinas

**Viačeslavas Ševelevičius Ganelinas** (, ; g. 1944 m. gruodžio 17 d. Kraskove) – Lietuvos ir Izraelio pianistas, kompozitorius, džiazo muzikantas, pedagogas.

## Biografija
1951 m. su tėvais persikėlė iš Maskvos į Vilnių. Pradėjo groti pianinu būdamas 4 metų, džiazą groja nuo 1961 metų. 1968 m. baigė LSSR konservatoriją (Antano Račiūno klasę). 1968–1984 m. LSSR rusų dramos teatro muzikos skyriaus vedėjas. Lietuvos kompozitorių sąjungos narys.

1987 m. spalio mėn. su žmona ir dukterimi išvyko į Izraelį. Gyvena šalia Tel Avivo esančiame Cholono mieste. Jeruzalės muzikos ir šokio akademijos profesorius, džiazo fakultete dėsto džiazo fortepijoną ir solfedžio, kompoziciją, kino muziką. Nuo 1996 m. džiazo katedros vedėjas. Nuo 1988 m. Izraelio kompozitorių sąjungos narys.

## Muzikinė veikla
Nuo 1967 m. kartu su persikėlusiu į Vilnių iš Archangelsko Vladimiru Tarasovu (būgnai) ir fotografu Grigorijumi Talasu (bosinė gitara) grojo džiazo kavinėje „Neringa“ Vilniuje. Nuo 1970 m. Ganelinas ir Tarasovas oficialiai dirbo statybininkų kultūros namuose, duetu koncertavo festivalyje „Gintarinė triūba“ Kaune, džiazo festivaliuose – 1970 m. Gorkyje, 1971 m. Donecke. Koncertų Sverdlovske metu prie trio Ganelinas-Tarasovas-Talasas prisijungė saksofonininkas Vladimiras Čekasinas, kuris 1971 m. persikėlė į Vilnių ir pradėjo dirbti pučiamųjų orkestre „Trimitas“. Tada irsusikūrė gerai žinomas džiazo trio „Ganelino trio“ (Ganelinas-Tarasovas-Čekasinas), sovietų sąjungoje vadinamas(GTČ), veikęs LSSR filharmonijoje. „Ganelin trio“ grojo festivaliuose „Jaunystė-71“ Dniepropetrovske, „Kelionė į džiazo pasaulį“ Maskvoje, vėliau ir užsienyje. Grota visoje Europoje, išskyrus Albaniją, 1986 m. 16 didžiųjų JAV miestų sugrota net 17 koncertų per 20 dienų. Iš pastarosios kelionės išlikę daug įrašų. Trio egzistavo iki 1986 m. Gerai įsisavintos tiek akademinės, tiek XX a. avangardinės džiazo kryptys, meninės minties laisvė leido jiems sukurti muzikinių paveikslų, kuriuose originaliai susipynė laisvasis džiazas, folkloras, modalinis džiazas ir kamerinė muzika. „Ganelin trio“ tapo pirmąja grupe iš SSRS, kuri Vakarų Europą užkariavo muzika, neimituojančia garsiųjų amerikiečių pavyzdžių.

Gyvendamas Izraelyje aktyviai dalyvauja koncertuose ir džiazo festivaliuose. Grupėje „The Ganelin Trio Priority“ groja Petras Vyšniauskas ir Klausas Kugelis. Izraelio nacionaliniame radijuje veda laidą „Ganelino laboratorija“.

Parašė tris operas, muziką daugiau nei 40 spektaklių ir 6 miuziklus. Kelių muzikos koncertų atskiriems instrumentams, daugiau nei 50 dainų bei muzikos daugiau nei 60 filmų studijose Mosfilm, Lenfilm, Lietuvos kino studija autorius. Penki filmai su V. Ganelino muzika buvo apdovanoti prizais tarptautiniuose festivaliuose Venecijoje, Stokholme, Barselonoje ir Vašingtone.

## Filmografija
* 1969 m. Gražuolė
* 1973 m. Naktibalda
* 1974 m. Sadūto tūto
* 1974 m. Velnio nuotaka
* 1975 m. Smokas ir Mažylis
* 1976 m. Seklio Kalio nuotykiai
* 1977 m. Mano vaikystės ruduo
* 1978 m. Riešutų duona
* 1978 m. Nebūsiu gangsteris, brangioji
* 1979 m. Svetima moteris, svetimas vyras
* 1979 m. Pasisekimas
* 1980 m. Mainai
* 1980 m. Žaltvykslės
* 1980 m. Nuo ryto iki vakaro
* 1982 m. Asmeninis gyvenimas
* 1982 m. Anglų valsas
* 1983 m. Jubiliejus
* 1984 m. Planetų paradas
* 1985 m. Dovana
* 1986 m. Visi prieš vieną, rež. Artūras Pozdniakovas
* 1988 m. Distancija
* 1988 m. Žmogus, mėgstantis ivritą
* 1988 m. Jėzaus motina
* 2004 m. Arjė
* 1979 m. Baltaragio malūnas, baletas

## Diskografija
* 1976 m. *Con Anima (Мелодия)*
* 1979 m. *Catalogue: Live in East Germany (Leo)*
* 1980 m. *Concerto Grosso (Мелодия)*
* 1981 m. *Con Fuoco (Leo)*
* 1981 m. *Baltic Triangle (Leo)*
* 1982 m. *Poi Segue (Мелодия)*
* 1982 m. *Non Troppo (Мелодия)*
* 1982 m. *Ancora da Capo (Мелодия)*
* 1983 m. *New Wine (Leo)*
* 1983 m. *Vide. 1981 (Leo)*
* 1984 m. *Strictly For Our Friends (Leo)*
* 1984 m. *Semplice (Мелодия)*
* 1985 m. *Con Affetto (Мелодия)*
* 1986 m. *Traango. In Nickelsdort (Leo)*
* 1988 m. *Poco A Poco (Leo)*
* 1989 m. *Inverso*
* 1989 m. *Jerusalem February Cantible (Leo)*
* 1989 m. *Opuses (Leo)*
* 1990 m. *Non Troppo (Leo)*
* 1992 m. *San Francisco Hoidays*
* 1993 m. *Encores (Leo)*
* 1995 m. *Old Bottles (Leo)*
* 1995 m. *Trio Alliance (Leo)*
* 2000 m. *On Stage Backstage (Leo)*
* 2003 m. *15 Year Reunion (Leo)*
* 2003 m. *Birds of Passage (Leo)*
* 2004 m. *Eight Reflections of the Past Century (Auris Media)*
* 2005 m. *Live in Germany (Auris Media)*
* 2006 m. *Priority: Live at the Lithuanian National Philharmony Vilnius (Nemu)*
* 2006 m. *Falling into Place (Auris Media)*
* 2007 m. *Ne Slyshno (Auris Media)*

## Įvertinimas
* 2004 m. Vytauto Didžiojo ordino Riterio kryžius 

## Šaltiniai